ROMÂNIA
JUDETUL TIMIŞ							
MUNICIPIUL TIMISOARA
PRIMAR


EXPUNERE DE MOTIVE  PRIVIND OPORTUNITATEA
PROIECTULUI DE HOTĂRÂRE


privind aprobarea documentaţiei tehnico-economice, a indicatorilor tehnico-economici - faza S.F. şi a anexei privind descrierea sumară a investiţiei pentru obiectivul  
"Regenerare fizică, economică și socială a zonei marginalizate str. Polonă din cartierul Freidorf – Construire centru multifuncțional de tip servicii sociale fără cazare"

Motivul emiterii proiectului de hotărâre

1.      Descrierea situaţiei actuale
În vederea îndeplinirii obiectivelor Strategiei Europa 2020, România şi-a asumat ca ţintă incluziunea socială a grupurilor vulnerabile şi reducerea numărului de persoane expuse riscului de sărăcie sau excluziune socială. Una dintre intervenţiile cheie pentru reducerea sărăciei şi promovarea incluziunii sociale o reprezintă dezvoltarea de servicii sociale, urmărindu-se consolidarea şi îmbunătăţirea acestora la nivel comunitar, prin finanţarea din POR 2014-2020 a investiţiilor în infrastructura necesară furnizării şi dezvoltării lor.
	Direcția de Asistență Socială a Municipiului Timișoara a realizat pe parcursul anului 2018 o serie de cercetări în mai multe zone din municipiul Timișoara. În cadrul cercetărilor pe teren a folosit ca instrument de lucru un Formular de delimitare a zonelor urbane marginalizate prin intermediul căruia s-au colectat date cu privire la capitalul uman, ocuparea forței de muncă și locuire de la locuitorii zonelor în care au fost realizate cercetările. În urma analizării datelor s-a constatat că sunt atinși toți indicatorii cheie și pragurile minimale pentru validarea zonei din cartierul Freidorf – str. Polonă (blocuri de locuințe sociale ale Primăriei Municipiului Timișoara) ca fiind marginalizată și a fost completat Chestionarul de identificare a zonei urbane marginalizate, inclus în cuprinsul Atlasului Zonelor Urbane Marginalizate (anexa 3) – zona marginalizată Freidorf – str. Polonă fiind zona urbană marginalizată de tip ghetou cu blocuri..
	Pentru realizarea acestui obiectiv şi în vederea depunerii proiectului spre finanţare în cadrul Programului Operaţional Regional 2014-2020, Axa prioritară 4 - Sprijinirea dezvoltării urbane durabile, Prioritatea de investiții 4.3 - Oferirea de sprijin pentru regenerarea fizică, economică și socială a comunităților defavorizate din regiunile urbane și rurale, Obiectiv Specific 4.3 - Îmbunătățirea regenerarii fizice, economice și sociale a comunităților marginalizate în municipiile reședință de județ din România, este necesară aprobarea documentaţiei tehnico-economice, a indicatorilor tehnico-economici şi a anexei privind descrierea sumară a investiţiei.
2. Schimbări preconizate şi rezultate aşteptate
Prin proiect se vizează combaterea marginalizării sociale a acestei populaţii prin promovarea unei abordări de tip integrat, prin realizarea unei investiţii în imbunătăţirea mediului fizic (zonă verde, teren de sport/zonă de joacă) precum şi investiţii pentru dezvoltarea funcţiilor sociale şi comunitare (centru multifincţional cu activităţi socio-educative, recreative şi culturale).  Ca rezultat al investițiilor propuse va scădea populația aflată în risc de sărăcie și excluziune socială din zona marginalizată identificată în str. Polonă - cartierul Freidorf.  
 Pentru a obține acest rezultat prin proiect se propune construirea unui centru multifuncțional ce va fi situat pe Str. Polonă nr. 17 și va cuprinde o clădire pe două nivele supraterane cu toate echipamentele și dotările necesare, amenajarea unui spațiu verde, amenajarea unui loc de joaca/teren de sport, realizarea de locuri de parcare și realizarea împrejmuirii terenului, inclusiv creearea acceselor. 
	Indicatorii de proiect care fac obiectul monitorizării implementării şi performanţei investiţiei propuse prin proiect sunt: populația care trăiește în zonele cu intervenții în regenerarea fizică, economică și socială a comunităților marginalizate din municipii reședință de județ - nr. de persoane; spațiile deschise create sau reabilitate în zonele urbane - m², clădiri publice sau comerciale construite sau renovate în zonele urbane - m², descriși conform ghidului de finanțare specific.
3. Concluzii
	Urmare a celor prezentate mai sus, considerăm oportună aprobarea documentaţiei tehnico-economice - faza S.F., a indicatorilor tehnico-economici-faza S.F. şi a anexei privind descrierea sumară a investiţiei, pentru obiectivul ""Regenerare fizică, economică și socială a zonei marginalizate str. Polonă din cartierul Freidorf – Construire centru multifuncțional de tip servicii sociale fără cazare".

